recursal/SuperWikiNEXT-32B huggingface dataset:
**אורי קלנר** (נולד בט' באדר ה'תשל"ט, 8 במרץ 1979) הוא ראש מועצה אזורית גולן, וסגן מפקד חטיבה 55 במילואים.

ביוגרפיה
--------

נולד למיכל ולרב יוסף קלנר. גדל בשכונת קריית משה בירושלים. למד בתלמוד תורה מורשה ירושלים ובישיבה תיכונית חיספין.

### שירות צבאי

במרץ 1999 קלנר התגייס לצה"ל השתחרר בדרגת סרן, לאחר תפקיד מפקד פלוגה ביחידת מגלן ומפקד צוות בבה"ד 1. בשנת 2005 שובץ לחטיבה 55 כסגן מפקד פלוגה בגדוד 71 (9264). במילואים, שירת בגדוד 7155 בתפקידים מ"פ ג, קצין אג"ם סמג"ד ומג"ד במילואים של גדוד 71. בקיץ 2023 מונה לסגן מפקד החטיבה 55.

בעקבות מתקפת החמאס על ישראל ב-7 באוקטובר 2023, הוביל את ההקפצה של חטיבה 55 בשעות הבוקר ואת הכניסה של לוחמי החטיבה לקרב עוד באותו יום, בקיבוץ כפר עזה ובאזור העוטף. בהמשך, לחם עם חטיבתו במלחמת חרבות ברזל בח'אן יונס.

### קריירה

קלנר ניהל פרויקטים חקלאיים והוא הבעלים של חברה שמובילה מיזמים של התיישבות באזור הצפון. ניהל את היישוב קלע אלון. שימש כמרכז משק ומנהל קהילה באבני איתן.

כתב והוביל את החלטת הממשלה 1170 להוספת 750 נחלות בגולן.[דרושה הבהרה]

הוביל פרויקטים קרקעיים עבור אגודתו שיתופיות והרחבת המושב אודם.

בין המיזמים שקידם וניהל נמנים מיזם של משרד החקלאות להוצאת לולים מהיישובים בגליל, מיזם של הרחבות קרקעות ביישובים בצפון וכן שיתוף פעולה ועבודה מול גופים וגורמים ממשלתיים.

### פעילות ציבורית

שימש כסגן ראש מועצת הגולן במשך שש שנים עד 2018, תחת אלי מלכה. כיהן גם כיו"ר עמותת צו-8 פורום המילואימניקים בישראל.

בבחירות לרשויות המקומיות בשנת 2024 התמודד מול ראש המועצה המכהן חיים רוקח וניצח עם 67.5% מהקולות.

חיים אישיים
-----------

נשוי ליהודית, אב לחמש בנות. מתגורר ברמת מגשימים.

קישורים חיצוניים
----------------

ויקישיתוף מדיה וקבצים בנושא **אורי קלנר** בוויקישיתוף
* עידו סולומון, ‏מפקד חטיבה 55 בצנחנים בריאיון בשטח עזה: "באנו לפה כדי לנצח", באתר ‏מאקו‏, 20 בינואר 2024
* "המדינה זכתה בכם", באתר עכשיו 14, 30 בינואר 2024
* איילת כהנא, ‏"ההחלטה על פינוי יישובים בצפון הייתה טעות. לגולן יש מסורת של היאחזות", בעיתון מקור ראשון, 14 במרץ 2024
* קלנר מברך את גדוד צמ"ה 271 לאחר 100 ימי לחימה בעזה, באתר יוטיוב

הערות שוליים
------------

1. ↑  הבן של הרב קלנר היה ארבעה חודשים בעזה - וניצח בבחירות, באתר כיפה, 28 בפברואר 2024
2. ↑  מהמילואים - לכיסא ראש העיר: "המשימה בעזה הייתה שליחות של המדינה", באתר ynet, 28 בפברואר 2024
3. ↑  דוד בקר, סדרת דוקו-ריאליטי חדשה: נבחרת המילואימניקים של שרף, באתר ישראל היום, 15 באפריל 2019
4. ↑  קצין וג'נטלמן: ניהל קמפיין במלחמה בעזה, וחגג ניצחון יחד עם ראש המועצה היוצא, באתר ynet, 28 בפברואר 2024
הרב **נחום נריה** (נולד בב' בחשוון תש"ב, 23 באוקטובר 1941) הוא ראש ישיבת "תורה בציון" בשכונת רמות בירושלים, ומייסד ארגון "משואה". לשעבר ר"מ בישיבת הכותל. בנו של הרב משה צבי נריה.

שימש בעבר כסמכות הרוחנית של מכון "צורבא מרבנן" בירושלים, וחבר הוועדה של קרן אחד לאחד שהקים בנו.

ביוגרפיה
--------

הרב נחום נריה בשיעור בישיבת תורה בציון
נולד בכפר הרא"ה לרחל ולרב משה צבי נריה, ששנתיים קודם לכן הקים את ישיבת כפר הרא"ה. למד בישיבת כפר הרוא"ה, בישיבת קול תורה ובישיבת פוניבז'. 

בשנת תשכ"ה נישא לרבקה, בת הרב יצחק אפשטיין, אב"ד בתל אביב. לאחר נישואיו למד בכולל פוניבז' ובכולל להוראה "שבט מיהודה" בתל אביב. 

הוסמך לרבנות על ידי ראש הכולל, הרב אפרים בורודיאנסקי. התגייס לצה"ל, ובמילואים שימש כרב צבאי.

בסוף שנות ה-60 התמנה לר"מ בישיבת הכותל. 

באמצע שנות ה-70 נסע עם משפחתו לשליחות חינוכית במדינות דרום ומרכז אמריקה. הקים את ישיבת "בני דוד" בארגנטינה והיה רב קהילה במקסיקו סיטי. כמו כן ייסד ועמד בראש ארגון "משואה", לחיזוק הזהות היהודית בקרב צעירים יהודים יוצאי דרום אמריקה.

בתחילת שנות האלפיים שימש כראש הגרעין התורני באשקלון. 

בשנת 2007 ייסד את בית המדרש "תורה בציון" – ישיבה לישראלים ובני חו"ל דוברי אנגלית וספרדית, בדרגות שונות של זהות יהודית ורמה דתית. הרב נריה הוא ראש הישיבה, ועל צוות הר"מים נמנה בנו הרב יצחק, שהצטרף ב-2008 אל ראשות הישיבה.

בשנת 2009 היה בין המועמדים שהתמודדו בפורום המקדים שבחר את מועמד הציונות הדתית לרבנות העיר ירושלים, אך פרש לפני קיום ההצבעה. 

בשנת 2011 קיבל בכנס ירושלים את "פרס ירושלים" על פעילותו ל"קירוב רחוקים".

עסק בעריכת כתבי אביו, וערך את ספרו "נר למאור" על סדר פרשיות השבוע וכתבים נוספים.

מתגורר בשכונת טלביה בירושלים, אב לשבעה ילדים.

קישורים חיצוניים
----------------

* שיעוריו לשמיעה
* מאמרים של הרב נחום נריה, באתר ספריית אסיף
* נחום בן משה צבי נריה (1941-), דף שער בספרייה הלאומית
* כל הכתבות על הרב נחום נריה, באתר ערוץ 7

הערות שוליים
------------

1. ↑  אישים ומוסדות, הצופה, 25 במרץ 1965, עמ' 4
2. ↑  אתר ישיבת תורה בציון.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310673705171
* ISNI: 0000 0000 8007 9548
* LCCN: nr2002040465
* VIAF: 97302921
* WorldCat (עם VIAF): 97302921

 |
"**Nobody Told Me**" (בעברית: "**אף אחד לא אמר לי**") הוא שיר של הזמר ג'ון לנון. הבי-סייד שלו כולל את "O' Sanity" של יוקו אונו. שניהם נמצאים באלבום Milk and Honey. קליפ הפרומו לסינגל הורכב מקטעים מקליפים אחרים של לנון, כמו רוב הקליפים של לנון לאחר מותו.

כתיבה
-----

המילים מתייחסות לאליל הצהוב בשירו של ג'יי מילטון הייז "The Green Eye of the Yellow God". הבית הראשון של השיר אומר: "יש אליל צהוב בעל עין אחת מצפון לקטמנדו".

שורה נוספת בשיר היא "יש עב"מים מעל ניו יורק ואני לא מופתע יותר מדי". בהערות לאלבומו משנת 1974, Walls and Bridges, כתב לנון: "ב-23 באוגוסט 1974 בשעה 9 ראיתי עב"מ". מיי פאנג, חברתו של ג'ון באותה תקופה, תיארה את האירוע בספרה "Loving John", כאשר שניהם ראו "עצם בצורת צלוחית מוקף באורות לבנים מהבהבים המחליקים בשמיים".

השורות "אף אחד לא אמר לי שיהיו ימים כאלה / אכן ימים מוזרים / הכי מוזר, אמא" מנוגדות לפתגם הישן "אמא שלי אמרה לי שיהיו ימים כאלה" (כמו בשיר "Mama Said" של השירלים).

יוקו אונו כינתה את השיר "סוג של שיר כיפי". היא אמרה ל-Uncut ב-1998: "אני חושבת שבמיוחד באותה תקופה הוא הרגיש ששוב, העולם איבד את המסלול שלו, את הכיוון שלו. אני באמת חושבת שזה קשור, לא בלבול אלא להתחיל ללמוד שהחיים תמיד יהיו תעלומה".

הקלטה
-----

השיר הוקלט אך לא הושלם זמן קצר לפני מותו בשנת 1980, אלא הושלם מאוחר יותר על ידי אלמנתו של לנון, יוקו אונו, בשנת 1983 ושוחרר כסינגל הראשון מתוך אלבומם של לנון ואונו Milk and Honey בשנת 1984. השיר יצא מחדש בבריטניה בשנת 1990 עם השיר "I'm Stepping Out" בבי-סייד. השיר נכתב במקור עבור רינגו סטאר כדי לכלול אותו באלבומו משנת 1981, Stop and Smell the Roses, אך עקב מותו של לנון, סטאר החליט לא להקליט אותו.

קליפ פרומו לשיר "Nobody Told Me" נערך בשנת 2003 עבור ה-DVD Lennon Legend: The Very Best of John Lennon*,* בהשתתפות לנון ואונו בקטעי ארכיון מתחילת שנות ה-70. רוב תוכן הקליפ נערך מצילומים חדשים שהועברו וצילומים מסרטם של לנון ואונו משנת 1972*,* Imagine*.* בקליפ מופיעים גם פיל ספקטור, ג'ורג' האריסון, דיק קאבט, פרד אסטר, אנדי וורהול ומיילס דייוויס.

קבלה
----

קאש בוקס אמר כי "הכלאה מלודית בין '(Just Like) Starting Over' ל-'Instant Karma!', השיר מתחיל ב-'אחת-שתיים-שלוש-ארבע' לבבי ונפתח בשיר הלל מעורר השראה, סנטימנטלי ובלתי נשכח לעולם, למין האנושי ולתודעה של לנון עצמו".

משתתפים
-------

* ג'ון לנון - שירה, גיטרת קצב
* ארל סליק, יו מקראקן - גיטרה מובילה
* טוני לוין - גיטרה בס
* ג'ורג' סמול - קלידים
* אנדי ניומארק - תופים
* ארתור ג'נקינס - כלי הקשה

קישורים חיצוניים
----------------

הערות שוליים
------------
**מיתוך** (באנגלית: Metallizing) הוא טכנולוגיה לבניית שכבת ציפוי מתכת על פני החלק המצופה, בלי חדירת הציפוי לפני השטח. ציפויים מתכתיים משמשים לשימושים דקורטיביים. לצורכי הגנה מפני קורוזיה או לשימושים פונקציונליים כמו ציפוי מראות.

כללי
----

תהליך כזה פותח בשנת 1835 לייצור מראות על ידי יוסטוס פון ליביג. הוא השתמש בתהליך לשם ציפוי משטח זכוכית בכסף מתכתי[דרושה הבהרה], לקבלת ראי איכותי.

סוגי הציפוי
-----------

### ציפוי מתכתי בריק

תהליך זה מבוסס על חימום של מתכת הציפוי עד לסף טמפרטורת הרתיחה בתוך תא ריק (Vacuum chamber), ואז בתהליך של עיבוי מצפה המתכת את פני השטח של החלק המצופה. אידוי מתכת הציפוי מבוצע על ידי תהליכים כמו חימום בהתנגדות, חימום בעזרת קרן אלקטרונים או חימום בפלזמה. ציפוי מתכתי בריק משמש לבניית שכבת אלומיניום על מראות זכוכית. שימוש מיוחד בציפוי זה מבוצע במראות הזכוכית של טלסקופים.

### תהליכי ריסוס תרמיים

מוגדרים כסוג של ציפוי מתכתי. מתכות שעוברות תהליך ריסוס תרמי מקבלות הגנה מפני קורוזיה לפלדה במשך עשרות שנים יותר מאשר צבע בלבד. אבץ ואלומיניום הם החומרים הנפוצים ביותר להתזה תרמית על מבני פלדה.

### ריסוס קר

טכנולוגיית מתכת הניתנת לריסוס קר היא תהליך מתכתי שמיישם בצורה חלקה מתכת ניתנת לריסוס קר עם דבקים כמעט על כל משטח. התערובת מורכבת משני רכיבים חומר מלכד על בסיס מים ואבקת מתכת או משלושה מרכיבים שונים: אבקת מתכת, מלכד וחומר מקשיח. תערובת החומרים מרוססת על המשטח בטמפרטורת החדר. הפרמטרים בתהליך הריסוס יקבעו את עובי השכבה, אשר בדרך כלל תהיה בין 80 ל-150 מיקרון.

### ציפוי חומרים לא מתכתיים

שימוש מקובל בתהליך ציפוי זה בוצע על חלקי פלסטיק כדי להפוך אותם למוליכים כמו ציפוי פלסטיק ABS.

התהליך הוא צריבת פני השטח עם חומצה ולאחר מכן ציפוי מוקדם עם נחושת או ניקל בתהליך ציפוי לא אלקטרוליטי ולאחר מכן ציפוי שכבה נוספת של החומר הסופי כמו כסף. הציפוי המוקדם עם נחושת או ניקל מיועד לשיפור תכונת ההידבקות על המתכת.

ראו גם
------

* שכבה דקה

לקריאה נוספת
------------

* Mallory, Glenn O.; Hajdu, Juan B. eds. (ביוני 1990). *Electroless Plating*. Elsevier Science. ISBN 978-0815512776. `{{cite book}}`:  (עזרה)
* Durney, Lawrence J. ed. (1984). *Graham's Electroplating Engineering Handbook* (4th ed.). p. 440. ISBN 9780412741104.

הערות שוליים
------------

1. ↑  מִתּוּךְ במילון שיתוך (תשמ"ה), באתר האקדמיה ללשון העברית
2. ↑  Lohrey, Eric C. "Metalizing Steel Bridges in the Field". *Journal of Protective Coatings and Linings*. Steel Structures Painting Council. **12** (5): 39.
**עמותת החתול** היא עמותה המאגדת את בוגרי יחידה 669,היחידה הטקטית לחילוץ מיוחד (669) של חיל האוויר. העמותה נוסדה ב-1 בינואר 2015 על ידי יוצאי היחידה, במטרה להוות גוף המלווה ותומך בבוגרי היחידה בחיים האזרחים, ומלווה את היחידה הסדירה.

בעלי תפקידים
------------

עמותת החתול פונה לכלל בוגרי יחידה 669: אנשי המערך הלוחם, המערך הרפואי והמערך תומך הלחימה. לפיכך, בעלי התפקידים בעמותה מגיעים מאוכלוסיות אלו. מייסד העמותה ויושב הראש הראשון שלה היה אורי ורדי. כיום, יו"ר העמותה הוא סא"ל בדימוס דר' נחשון קנולר, מי שהיה מפקד יחידה 669 בעבר. מנכ"ל העמותה מאז הקמתה הוא בר ראובן. חבר הנאמנים של העמותה כולל בין השאר אנשי עסקים ואנשי רפואה, כמו: תא"ל בדימוס דר' אפרים סנה, רוני פיבקו, מני בנימין, עופר קוטלר, דר' יעקב (ג'קי) אור.

מטרות העמותה
------------

מטרתה העיקרית של עמותת החתול היא לאגד את כלל בוגרי היחידה כדי למצות את יכולתם בזירה האישית והחברתית. בנוסף, העמותה חורטת על דגלה את התרומה לחברה הכללית ואת הנצחת חללי יחידה 669. כדי להגשים חזון זה, העמותה נוקטת במגוון פעילויות ופרויקטים, כגון כנסי בוגרים, הרצאות העשרה, הענקת מלגות ועוד.

פעילויות העמותה
---------------

**פרויקט המלגות**: העמותה מחלקת מלגות לבוגרי היחידה ללימוד פסיכומטרי, ללימודי תעודה, וללימודים גבוהים. המלגות ניתנות לפי קריטריונים כגון שירות צבאי ומצב סוציו-אקונומי, שנבחנים על ידי ועדה מלווה. חלק מהמלגות ניתנות בשיתוף עם עמותת "מטיילים בטוח" ע"ש אבנר ברדוגו, בוגר היחידה.

**תוכנית המנטורינג**: תוכנית המנטורינג של עמותת החתול נועדה להפגיש בוגרי יחידה ותיקים ובכירים במשק, עם בוגרי יחידה צעירים בתחילת דרכם האזרחית. משך הליווי הוא כשנה, ומבוצע בהנחיית אנשי מקצוע.

**פרויקט הלב**: מטרת הפרויקט היא העלאת המודעות להגשת עזרה ראשונה והחייאה בקרב הציבור הרחב. במסגרת הפרויקט העמותה מציעה מגוון קורסים העוסקים בהצלת חיים וכוללים בין היתר הקניית ידע תאורטי והתנסות מעשית בהחייאה, עצירת דימומים ושימוש בדפיברילטור. המדריכים הם בוגרי היחידה בעלי הכשרה רפואית בדרגות שונות, וניסיון הדרכתי ומבצעי.

**סדנאות משתחררים**: העמותה מקיימת סדנאות משתחררים תקופתיות שפונות לבוגרי היחידה שמסיימים את השירות הסדיר או הקבע, במטרה להקל על מעברם לעולם האזרחי.

**הרצאות העשרה**: העמותה מארגנת מפגשי העשרה לבוגריה עם מרצים במגוון תחומים, כגון מפקד חיל האוויר לשעבר אלוף במיל' אליעזר שקדי, חבר הכנסת עפר שלח והעיתונאי איתי אנגל.

**שיתוף פעולה עם עמותות אחרות**: עמותת החתול משתפת פעולה עם עמותות אחרות: כנסי תעסוקה משותפים לעמותות בוגרי יחידות צבאיות אחרות, התנדבויות בשיתוף עמותת רחשי לב, ושיתוף פעולה צמוד עם עמותת "מטיילים בטוח".

ראו גם
------

* היחידה הטקטית לחילוץ מיוחד (669)
* חיל האוויר הישראלי

לקריאה נוספת
------------

* איתי אילנאי, **669 - סיפורה של יחידה מיוחדת**, כנרת זמורה ביתן, 2014

קישורים חיצוניים
----------------

* 

* אתר האינטרנט הרשמי של עמותת החתול
* החתול - בוגרי יחידת החילוץ של חיל האויר (ע"ר), באתר "גיידסטאר ישראל"
* רעות רימרמן, העמותה של 669: מצילים חיים גם באזרחות, באתר ynet, 13 במרץ 2016
גרף עם מידע רנדומלי המדגים הומוסקדסטית
בסטטיסטיקה, סדרה של משתנים מקריים היא סדרה **הומוסקדסטית**, אם למשתנים המעורבים יש אותה שונות. במקרה ההפוך, הסדרה היא **הטרוסקדסטית** (סקדסטיות - שונות, ביוונית).

הומוסקדסטיות של המשתנים המעורבים היא הנחה מקובלת בטכניקות אמידה שונוֹת, כדוגמת חישוב קו רגרסיה. הנחה זו מסתברת אם השגיאות במודל, העשויות להיות מושפעות ממשתנים שלא נלקחו בחשבון במודל, הן בעלות אותה התפלגות. הנחה זו אינה תמיד נכונה. סטיית התקן עצמה עשויה להיות תלויה במשתנים המסבירים; לדוגמה, לא רק שההוצאה על מזון נוטה להיות גבוהה יותר בקרב בעלי הכנסה גבוהה - גם השונות של ההוצאה גדלה עם ההכנסה.

חוקר האקונומטריקה רוברט זנגל זכה ב-2003 בפרס נובל לכלכלה על מחקרו את ניתוח הרגרסיה בנוכחות הטרוסקדסטיות, מה שהוביל לניסוח מודל ה-"ARCH" (רגרסיה אוטומטית בהטרוסקדסטיות מותנית).

איתור הטרוסקדסטיות
------------------

בין השיטות לבדיקת הטרוסקדסטיות במאגר נתונים: מבחן וויט, מבחן בראוץ'-פגן ומבחן גולדפלד-קוואנדט.

השפעת הטרוסקדסטיות על קווי רגרסיה
---------------------------------

הטרוסקדסטיות אינה גורמת לאומדי מקדמי הרגרסיה להיות מוטים, אם כי השונות (ולכן גם סטיית התקן) של המקדמים עלולה להיות בלתי ניתנת לאמידה מדויקת, ובכך להגדיל את ערכי ה-t של המבחנים המתאימים, ובכך להציג בטעות תוצאות בלתי מובהקות כאילו היו מובהקות.

התמודדות עם הטרוסקדסטיות
------------------------

קיימות שתי דרכי פעולה עיקריות:

* שינוי הגדרות המודל: למשל שינוי משתני ה-X (המשתנים המסבירים) או טרנספורמציה לא ליניארית של משתני ה-X.
* יישום מודל האמידה ריבועים פחותים משוקללים כאשר המשקל הניתן לתצפיות משתנה ביחס הפוך עם סטיית התקן של הטעות.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הומוסקדסטיות** |

* 
* הומוסקדסטיות, באתר MathWorld (באנגלית)
פירוש נוסף ערך זה עוסק במשורר אמריקאי. אם התכוונתם למזכיר האוצר ה-19 של ארצות הברית, ראו ויליאם מ. מרדית'.

**ויליאם מרדית'**, (באנגלית: William Meredith, ‏9 בינואר 1919 - 30 במאי 2007) היה משורר אמריקאי.

ויליאם מרדית' נולד וגדל בעיר ניו יורק. בשנת 1940 סיים בהצטיינות את לימודיו באוניברסיטת פרינסטון, שבניו ג'רזי. בעת מלחמת העולם השנייה התנדב לחיל האוויר האמריקאי, ושירת כטייס קרבי בצי האמריקאי בחזית האוקיינוס השקט, במלחמה נגד היפנים. ספר שיריו הראשון יצא לאור בשנת 1944, והוא זכה להקדמה מאת המשורר האמריקאי הידוע ארצ'יבלד מקליש.

בשנת 1950, עם פרוץ מלחמת קוריאה, התגייס שוב לשירות כטייס קרבי בצי, השתתף בפעולות רבות ואף זכה באותות הצטיינות. לאחר המלחמה שב ויליאם מרדית' אל האקדמיה, והיה במשך עשרות שנים מורה ומרצה לספרות ולכתיבה יוצרת באוניברסיטה של קולג' קונטיקט.

ויליאם מרדית' איבד את קולו לאחר התקף קשה של שבץ, אך זכה שוב ביכולת לדבר, אם כי בצורה מאוד מוגבלת, לאחר שעבר טיפולים רבים. מרדית' זכה בכמה פרסים על שירתו, פרס פוליצר ופרס הספר הלאומי האמריקאי. שירתו התפרסמה ברבים והוא אף זכה בתואר "יועץ ספריית הקונגרס לשירה", תואר שהיום הוא נקרא "שר השירה של ארצות הברית".

באחרית ימיו התעניין מאוד בספרות בולגריה, ישב שם תקופות ארוכות ותרגם וערך משירת בולגריה לאנגלית. על פעלו לקידום הספרות הבולגרית זכה באזרחות כבוד בולגרית שהוענקה לו בידי נשיא בולגריה.

לעברית לא תורגם אף ספר מספרי שירתו, אך שירים בודדים משלו תורגמו ונדפסו בכתבי עת ספרותיים בישראל.

שיר לדוגמה של ויליאם מרדית'
---------------------------

> 
> **לקורא החושב**
> 
> 
> אֶמְפֶּדוֹקְלֶס הֵגִיחַ מִשְׁתָעֵל מֵהֶעָשָׁן
> בְּאֵין לוֹ מַעֲנֶה; וְהַשְׁעָרַת נְסִיכָה שֶׁל דֶנְמַרְק,
> הַמְמַשֵׁשׁ אֶת הַפִּגְיוֹן, הָיְתַה צוֹדֶקֶת מֵעִקָרָה;
> אֲוִירַאִי מְדֻכְדָךְ צוֹלֵל, אַךְ צָרַתוֹ
> מְרַפְרֶפֶת לְעֵבֶר בִּטָחוֹן כְּזוֹ שֶׁל הַמְלֶט וְהַיְוָנִי.
> פְּסַק הַדִין לְהֶרֶס מִדַרְגָה רִאשׁוֹנָה:
> לַנֶצַח אֵין תְשׁוּבָה לִשְׁאֵלַת הַקָמֵעַ.
> הוֹסֵף לְכָךְ שֶׁהַכֹּל יוֹרְדִים אֳלֵי קֶבֶר בְּאִי אֵילוּ דְרָכִים
> וּמַתְקִינִים עַצְמָם בְּרֹב עֵסֶק בִּשְׁבִיל הַקֵץ כִּבְיָכוֹל
> (הַמִתְבּוֹשֵׁש הֲכִי בּוֹדֵד מִתְבּוֹנֵן בִּכְמִיהָה כָּזֹאת אֲחוֹרָה
> מַמָשׁ כְּמִתְבּוֹנֵן נִכְחוֹ הַנִכְשָׁל לְשֵׁם אֵיזֶה סִיוּם כּוֹלֵל?)
> אִם כֵּן מִי מֵאִתָנוּ לֹא יִשְׁכַּב אַחֲרוֹן בַּצְמָתִים?
> 
> 

* אמפדוקלס - פילוסוף יווני מהמאה החמישית לפנה'ס. על פי האגדה התאבד בקפיצה אל לוע הר הגעש אטנה.
* המלט - גיבורו של שייקספיר מתלבט אם להתאבד בדקירת פגיון - במונולוג המפורסם "להיות או לא להיות".

תרגם לעברית משה דור.

קישורים חיצוניים
----------------

ויקישיתוף מדיה וקבצים בנושא **ויליאם מרדית'** בוויקישיתוף
* ויליאם מרדית', באתר אנציקלופדיה בריטניקה (באנגלית)
* ויליאם מרדית', באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265363705171
* BIBSYS: 90128682
* BnF: cb12056149j (data)
* GND: 139482016
* ISNI: 0000 0001 1475 5365
* LCCN: n79141205
* MusicBrainz: 96a8ec16-5769-489a-93c1-43cc82191141
* NSK: 000054434
* NTA: 073459968
* SELIBR: 211782
* SNAC: w6dj623h
* SUDOC: 073263338
* VIAF: 78752907
* WorldCat: lccn-n79141205

 |


קטגוגריה:בוגרי אוניברסיטת פרינסטון
**ג'יל אלן שטיין** (באנגלית: **Jill Ellen Stein**; נולדה ב-14 במאי 1950) היא רופאה יהודייה-אמריקאית, אקטיביסטית ופוליטיקאית. שטיין התמודדה בבחירות לנשיאות ארצות הברית 2016 מטעם המפלגה הירוקה וזכתה בכ-1.39 מיליון קולות ( 1.04%). שטיין התמודדה בעבר כמועמדת לנשיאות ארצות הברית (2012), ולמשרת מושלת מסצ'וסטס (ב-2002 וב-2010).

קורות חיים
----------

נולדה באילינוי, למשפחה יהודית-רפורמית להורים ממוצא רוסי. בשנת 1973, שטיין סיימה בהצטיינות לימודי פסיכולוגיה, סוציולוגיה, ואנתרופולוגיה באוניברסיטת הרווארד. נשואה לרופא וחיה כיום במסצ'וסטס. היא מגדירה את עצמה כאגנוסטית. לאחר מכן המשיכה באוניברסיטה זו לימודי רפואה ולאחר שסיימה את לימודיה, שטיין עסקה ברפואה פנימית במשך 25 שנה. היא פרשה מהעיסוק בשנת 2006. בשנת 1998 החלה באקטיביזם הקשור לקיימות, ואף פרסמה מחקרים רפואיים בנושא.

יחסה לישראל
-----------

שטיין האשימה את ממשלת ישראל ב"אפרטהייד", רצח, התנחלויות בלתי חוקיות, הטלת מצורים, בניית פצצות גרעיניות, מעצר ללא הגבלת זמן, עונש קולקטיבי והפרת החוק הבינלאומי.
היא תומכת במאבק החרם של תנועת ה-BDS נגד ישראל ורואה בראש ממשלת ישראל בנימין נתניהו "פושע מלחמה".
יחד עם זאת, כאשר נשאלה בספטמבר 2016 על עמדתה לגבי עדיפותו של פתרון שתי מדינות על פני פתרון של מדינה אחת, שטיין השיבה: "אני מרגישה שאיני מצויה בנושא כפי שאני צריכה להיות כדי להביע דעה באמת".
עם מותו של ניצול השואה וזוכה פרס נובל לשלום, אלי ויזל, שטיין כתבה לשבחו בדף הפייסבוק שלה, אך מחקה את הפוסט שלה לאחר שפעילים אנטי-ישראלים בטוויטר תקפו את הפוסט בשל הציונות של ויזל.

קישורים חיצוניים
----------------

ויקישיתוף מדיה וקבצים בנושא **ג'יל שטיין** בוויקישיתוף
* 

* אתר האינטרנט הרשמי של ג'יל שטיין (באנגלית)
* ג'יל שטיין, ברשת החברתית פייסבוק

* ג'יל שטיין, ברשת החברתית אקס (טוויטר)

* ג'יל שטיין, ברשת החברתית אינסטגרם

* ג'יל שטיין, סרטונים בערוץ היוטיוב
* אתר למנויים בלבד טלי קרופקין, המועמדת הירוקה לנשיאות ארה"ב נישאת על גלי התמיכה בברני סנדרס, באתר הארץ, 29 ביולי 2016
* אתר למנויים בלבד נתנאל שלומוביץ, ג'יל סטיין, מועמדת לנשיאות ארה"ב, נגד מדינת ישראל. ראיון, באתר הארץ, 11 באפריל 2024

הערות שוליים
------------

1. ↑  Dr. Jill Stein on Israel, Palestine and The Middle East, באתר "The Peace Resource"
2. ↑  Statement on US Foreign Policy, Palestine-Israel, and BDS, באתר "Jill2016"
3. ↑  Patrick Martin, Green Party candidate launches US presidential campaign,‏ 27 ביוני 2015
4. ↑  Nicholas Goldberg, Jill Stein tells The Times editorial board why she thinks voting Democrat or Republican makes little difference, באתר הלוס אנג'לס טיימס, 6 בספטמבר 2016
5. ↑  Yair Rosenberg, Friends Don’t Let Friends Vote for Jill Stein, במגזין Tablet

|  |  |
| --- | --- |
| בקרת זהויות עריכת הנתון בוויקינתונים | 
* GND: 1266714022
* ISNI: 0000 0000 6854 3723
* LCCN: n2009182862
* MusicBrainz: 212953df-ccb6-4982-bbda-dc713eeab4ac
* NLP: a0000003565184
* VIAF: 96765510
* WorldCat: lccn-n2009182862

 |
**יוג'ין אלכסנדר דה קוק** (באפריקאנס: **Eugene Alexander de Kock**; נולד ב-29 בינואר 1949) הוא קולונל בדימוס במשטרת דרום אפריקה. בתקופת שלטון האפרטהייד שימש כמענה ומתנקש מטעם המשטרה. קוק הקים את יחידת C10 באגף הביטחון, אשר חטפה עינתה ורצחה מתנגדי אפרטהייד רבים. בעיתונות הבינלאומית הוא נודע בכינוי "הרע הראשי".

לאחר נפילת שלטון האפרטהייד, נשפט קוק בפני ועדת האמת והפיוס. הוא הודה בכל פשעי היחידה שתחת פיקודו, ואף מסר עדות נגד בכירים רבים אחרים במשטר האפרטהייד. בשנת 1996 הוא נשפט והורשע בשמונים ותשעה אישומים ונידון ל-212 שנות מאסר. ב-2022 הוא שוחרר.

ביוגרפיה
--------

קוק נולד ב-29 בינואר 1949. הוא תואר לימים כ"ילד שקט שלא היה אדם אלים". עם זאת, אביו חינך אותו ואת אחיו ללאומנות אפריקנרית וגזענית. הוא חלם לשרת בצבא ולהיות קצין. לאחר שסיים את לימודיו התיכוניים, הוא החל ללמוד בגימנסיה צבאית בפרטוריה. הוא הוצב בגבול בוטסוואנה ונלחם ביחידות החבלה של הקונגרס הלאומי האפריקני שניסו לחדור לדרום אפריקה. עם זאת, הוא החליט לא לעבור לשירות קבע בצבא, ותחת זאת העדיף לשרת במשטרת דרום אפריקה. הוא התקדם בסולם הדרגות ועבר הכשרה כדי להפוך ללוחם בכוחות המיוחדים.

ב-1978 הוא הוצב בדרום-מערב אפריקה, שהייתה מנדט דרום-אפריקאי. במהלך מלחמת הגבול של דרום אפריקה כנגד צבא השחרור העממי של נמיביה, הוא הקים יחידת עלית שנודעה בכינוי "Koevoet". היחידה שלו נחשבה ליעילה מאוד, אולם הואשמה בביצוע מספר רב של פשעי מלחמה. הישגיו המרשימים גרמו למפקדיו לשקול להקים יחידת עלית קבועה במשטרת דרום אפריקה.

ב-1983 הוצב קוק בחוות פאלקפלאס ממערב לפרטוריה, שם הוקמה יחידת C10, יחידת העלית של משטרת דרום אפריקה. כעבור שנתיים מונה קוק למפקד היחידה. תחת פיקודו, הפכה ה-C10 ליחידה רצחנית שחטפה, עינתה ורצחה מתנגדי משטר.

לאחר נפילת משטר האפרטהייד, נקרא קוק להעיד בפני ועדת האמת והפיוס. בעדותו, הוא חשף את כל פשעיו ופשעי האנשים שתחת פיקודו. ב-30 באוקטובר 1996, קוק נידון לשני מאסרי עולם ועוד 212 שנות מאסר בגין פשעים נגד האנושות. בינואר 2010 פורסם כי קוק מבקש חנינה נשיאותית מהנשיא ג'ייקוב זומה בתמורה למידע נוסף על חוליות המוות של ממשלת האפרטהייד, וכי פגישה בת שלוש שעות בין זומה לקוק הכלוא התקיימה באפריל 2009. דוברו של זומה הכחיש את אמיתות הדיווח. למרות שבמשפטו הצהיר שהוא לא מתחרט על דבר, בתקופת מאסרו הוא התנצל מספר פעמים בפני המשפחות של קורבנותיו.

שר המשפטים מיכאל מסוטה הודיע ב-30 בינואר 2015 כי קוק קיבל שחרור על תנאי. במסיבת עיתונאים פורסם כי מועד שחרורו לא יפורסם. מסוטה אמר עוד כי קוק הביע חרטה על פשעיו ושיתף פעולה עם הרשויות כדי לאתר את השרידים של חלק מקרבנותיו.

קישורים חיצוניים
----------------

ויקישיתוף מדיה וקבצים בנושא **יוג'ין דה קוק** בוויקישיתוף

הערות שוליים
------------

1. ↑  The voice of 'Prime Evil'
2. ↑  'De Kock must rot in jail'
3. ↑  Prime Evil go
4. ↑  "South Africa's Apartheid Assassin"
5. ↑  "Truth and Reconciliation Commission of South Africa Report. Volume Two"
6. ↑  "ANC, PAC welcomes De Kock's sentence"
7. ↑  "Eugene de Kock 'looking for a presidential pardon'"
8. ↑  "South Africa apartheid assassin de Kock given parole".
9. ↑  "Parole for Eugene de Kock"
10. ↑  "'Prime Evil' apartheid assassin wins parole in South Africa".

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1092301
* GND: 12978284X
* ISNI: 0000 0003 8505 2784
* LCCN: nb98079439
* NTA: 262638517
* VIAF: 279734022
* WorldCat: lccn-nb98079439

 |
**התנועה הציונית האמריקאית** (באנגלית: **American Zionist Movement**) הוא ארגון ציוני אמריקאי המורכבת מקואליציה תנועות ציוניות. בארגון חברות 21 תנועות.

אודות התנועה
------------

הארגון הוא גלגול של **American Zionist Emergency Council**, שהוקם ב-1939, אחריו ה-**American Zionist Council** שהוקם ב-1949 ושל ארגון ה-**American Zionist Federation** שהוקם ב-1970. במתכונתו הנוכחית הוקם בתחילת 1993, נשיאו הראשון היה סיימור רייך.

מטרת הארגון, כפי שמצוין באתר האינטרנט שלו, היא "לחזק את הקשר של יהדות ארצות הברית עם ישראל, לפתח את מרכזיות ישראל בחיים היהודיים ברחבי העולם, להעמיק את ההבנה על החברה הישראלית והאתגרים העומדים בפניה, לעודד נסיעות ארוכות ועליה לישראל, לעודד דיאלוג, דיון ועשיה קולטיבית כדי לקדם את הציונות בארצות הברית ומחוץ לזה".

בין התנועות החברות בארגון נמצאות עמנו (המזוהה עם מפלגת העבודה), ידידי הליכוד בארצות הברית, ארצה (ARZA) - ארגון הציונים הרפורמים, תנועת החירות בצפון אמריקה, מרצ ארצות הברית, נעמת ארצות הברית, פדרציית היהדות הרקונסטרוקטיבית וארגון ציוני אמריקה.

משרדי התנועה נמצאים בניו יורק. התנועה חברה בועידת הנשיאים של הארגונים היהודיים העיקריים בארצות הברית. נשיא התנועה הוא ווילאם הס.

קישורים חיצוניים
----------------

* 

* אתר האינטרנט הרשמי של התנועה הציונית האמריקאית (באנגלית)
* התנועה הציונית האמריקאית, ברשת החברתית פייסבוק

* התנועה הציונית האמריקאית, ברשת החברתית אקס (טוויטר)

* התנועה הציונית האמריקאית, ברשת החברתית אינסטגרם

* התנועה הציונית האמריקאית, ברשת החברתית LinkedIn

* התנועה הציונית האמריקאית, סרטונים בערוץ היוטיוב
* אודות הארגון
* ידיעה על הקמת הארגון
* ההסתדרות הציונית, ארצות הברית, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298122105171
* LCCN: no97044172
* VIAF: 153915654
* WorldCat: lccn-no97044172

 |
**אנפה נמרית חשופת-גרון** (שם מדעי: ***Tigrisoma mexicanum***) היא סוג של אנפה מהסוג אנפה נמרית, השוכנת בטבע בדרומה של אמריקה הצפונית ולאורך אמריקה המרכזית בין טקסס ומקסיקו ודרומה עד לצפון קולומביה, שבאמריקה הדרומית.

תיאור
-----

אנפה זו קטנה יחסית באורך של 80 סנטימטרים ומשקל ממוצע של 1,200 גרם, כשהזכרים מעט יותר גדולים מהנקבות אך דומים להן במראה הכללי. האנפה בעלת נוצות אפורות מסורטטות בלבן לאורך הצד ותחתית הגוף וכן הכנפיים כשהחזה חשוף מנוצות, כשמה של האנפה. צבע החזה החשוף ירוק-צהבהב מוקף בפסים עבים לבנים ומצידיהם פס שחור, העובר לאורך צידי הגוף מתחתית העיניים. ראש האנפה אפור מאחור עם עורף וכיפה שחורים ואזור עיניים ולחיים צהוב בולט וכן גם העיניים צהובות. המקור דק ואפור והסנטר והצוואר תחתיו צהובים. לאנפה זו גרון רחב יחסית וקצר, המזכיר מעט מראה שקנאי.

אנפה זו חיה לאורך גדות אגמים ונהרות טרופיים או סובטרופיים ולעיתים גם סמוך לחופים או בביצות מנגרובים. היא מצויה בבתי גידול פתוחים יותר משאר בני סוגה, ובהם היא מחפשת טרף איטי כמו דגים, חרקים, רכיכות ודו-חיים אותם היא צדה ובולעת במהירות.

האנפה חיה ביחידות או בזוגות ולא יוצרת להקות גדולות. הנקבה מקננת בקן על עץ, בו היא מטילה 2 עד 3 ביצים בעלות גוון ירקרק.

קישורים חיצוניים
----------------

ויקישיתוף מדיה וקבצים בנושא **אנפה נמרית חשופת-גרון** בוויקישיתוף
* אנפה נמרית חשופת-גרון, באתר ITIS (באנגלית)
* אנפה נמרית חשופת-גרון, באתר NCBI (באנגלית)
* אנפה נמרית חשופת-גרון, באתר Animal Diversity Web (באנגלית)
* אנפה נמרית חשופת-גרון, באתר האנציקלופדיה של החיים (באנגלית)
* אנפה נמרית חשופת-גרון, באתר Internet Bird Collection (באנגלית)
* אנפה נמרית חשופת-גרון, באתר GBIF (באנגלית)

גלריה
-----

* 
* 
* 
* 
* 
*

הערות שוליים
------------

1. ↑  אנפה נמרית חשופת-גרון באתר הרשימה האדומה של IUCN
הרב **שמואל פרנקל** (ה' בניסן ה'תקע"ה, 15 באפריל 1815 - ט"ו בחשוון ה'תרמ"ב, 7 בנובמבר 1881) היה רב ואדמו"ר בעיר היידודורוג שבהונגריה (דאראג ביידיש).

ביוגרפיה
--------

נולד בעיירה קאמאדע (בהונגרית: Komádi) שבהונגריה, לרבי שרגא פייבוש אב"ד גינז ריסקא ולגיטל. בגיל שש התייתם מאביו ועבר להתגורר אצל אחי אביו, רבי יצחק, אב"ד קראלי. בהמשך גדל אצל גיסו, בעל אחותו, הרב זאב וואלף טעננבוים אב"ד ווערפעלעיט, בעל רחובות הנהר. התגורר גם אצל רבי מאיר א"ש אב"ד אונגוואר.

בגיל ארבע עשרה נשא את רחל בת הגביר יצחק מפאטשוי שבהונגריה והתגורר בקאמאדע. מאוחר יותר התגורר בברט'ו-אויפאלו (Berettyóújfalu) וסחר באתרוגים ובסחורות נוספות. לאחר שהתאלמן מאשתו הראשונה שידך לו רבו, רבי חיים הלברשטאם מצאנז, את ברכה, בתו של הרב יעקב דב נויגרשל, לימים אבד"ק ברדיוב. לאחר פטירתו עלתה ברכה לארץ ישראל ונטמנה בהר הזיתים. מאשתו הראשונה נולדו לו שני בנים ושתי בנות.

בשנת ה'תרל"ד התמנה לרב בעיר דאראג ושם התגורר עד סוף ימיו. נהג שם באדמורו"ת. נודע כפועל ישועות.

תמך בהפרדת הקהילות מהניאולוגים. מסופר שבאספת רבנים בפשט בהשתתפות ה"כתב סופר", רבי ישעיהו זילברשטיין, רבי יקותיאל יהודה טייטלבוים ועוד, התנהל ויכוח, וה"ייטב לב" הציע למסור את ההכרעה לרב פרנקל.

תורתו והנהגתו
-------------

היה חותם את שמו **שמואל פרנקל מב"ח** ("מבית חלפון"). לא ידועה כוונתו בכך.

מתורתו נשתמר אך מעט, בידי חתנו רבי זאב וואלף, והודפס בספר "אמרי שפר", יחד עם דברי תורה שנאמרו על ידי אביו רבי שרגא פייבוש. במהדורות מאוחרות שהודפסו בישראל נוספו שאלות ותשובות והנהגות. כמו כן הודפס הספר "סיפורי שמואל" סיפורים מחייו ופועלו, לראשונה במארגערטן שבהונגריה בשנת ה'תש"ג, ולאחר מכן בשתי מהדורות בישראל.

כתב 12 הנהגות שראוי לכל יהודי לנהוג בהן, כפי שמופיע בתחילת ספרו אמרי שפר.

עשרות שירים וניגונים מיוחסים לו, בהם ניגון המצווה טאנץ המוכר בחסידות צאנז. את ניגוניו מלקטים ואוספים אנשי חסידות דאראג בבני ברק מצאצאיו.

פטירתו והנצחתו
--------------

נפטר בט"ו בחשוון ה'תרמ"ב (1881). את מקומו ירש חתנו רבי זאב וואלף ציטראן, לאחר שבנו בכורו אברהם שרגא צבי סירב לקחת את התפקיד.

את נוסח מצבתו כתב רבי יקותיאל יהודה טייטלבוים מסיגט.

חלק מן ההספדים עליו הודפסו בספרו אמרי שפר.

בשכונת הר נוף בירושלים הוקם בית הכנסת הנושא את שמו "אמרי שפר".

בשנות התשעים של המאה ה-20 חודשה חסידות דאראג על ידי צאצאו הרב ישראל משה רוזנפלד, ומוסדותיה מרוכזים בבני ברק. בשנת ה'תשע"ה יזם הרב רוזנפלד בניית אוהל על ציונו, בצורת בית המדרש שהיה בדאראג לפני מלחמת העולם השנייה. בשנת ה'תשע"ט (2018) נפתח בניין הכנסת אורחים בסמוך לקברו.

לקריאה נוספת
------------

* **רבינו הקדוש מדאראג**, הוצאת מכון להוצאת ספרים דאראג

קישורים חיצוניים
----------------

* שמואל בן שרגא פיבוש פרנקל (1815-1881), דף שער בספרייה הלאומית

הערות שוליים
------------

1. ↑  "נתיב ניטרא", ביטאון חסידות צאנז קלויזנבורג באתר אוצר החכמה
2. ↑  יצחק אלפסי, **החסידות**, עמ' 215  
 הרב מאיר אמסל, זכרונות המאור, עמ' תשנה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300247605171
* ISNI: 0000 0000 6693 8692
* LCCN: nr95004173
* VIAF: 12194139
* WorldCat: lccn-nr95004173

 |
פירוש נוסף ערך זה עוסק בעיר במצרים העתיקה. אם התכוונתם לעיר בארץ ישראל מהתקופה ההלניסטית, ראו תל תנינים.

האל סבכ
**קרוקודילופוליס** הייתה עיר במצרים העתיקה, עיר הבירה של המחוז בה שכנה. העיר שכנה בנווה המדבר פיום (אנ') על גדתו המערבית של נהר הנילוס, בין הנהר לאגם מואריס, הקרוי היום **אגם קארון**. ימה זו נמצאת מדרום מערב לממפיס.

שמות
----

|  |
| --- |
| קרוקודילופוליס **בכתב חרטומים** |
|  |

שמותיה של העיר השתנו במהלך התקופות, בתחילה נקראה **שדייט** שמשמעותו אגם, לאחר מכן נקראה קרוקודילופוליס שמשמעותו ביוונית עיר התנין, וזאת בגלל הערצה לאל סבכ שהיה אל התנין. בתקופת בית תלמי שונה שמה ל**ארסינואה** על שם אשתו של תלמי השני שטיפח את המקום.

היסטוריה
--------

בתקופת מצרים העתיקה העיר הייתה מרכז לעבודת האל סבכ. העיר סגדה והתפללה לתנין קדוש ששמו היה פטסוחוס, והוא היה התגלמותו של האל סבכ. היה נהוג לקשטו בזהב ואבני חן. התנין חי בתוך מקדש מיוחד אשר נבנה למענו, בתוך המקדש היה משטח של חול, בריכת מים ומזון. עם מותו של התנין, נבחר תנין אחר למלא את מקומו.

פולחן סבכ מיוחס לתקופת הממלכה קדומה לשושלות ה-5 וה-6 (המאה ה-26 לפנה"ס – המאה ה-23 לפנה"ס. שיא פריחתה של העיר היה בתקופת השושלת ה-12, המאה ה-20 לפנה"ס – המאה ה-18 לפנה"ס. המלך אמנמחת הראשון זיהה את הפוטנציאל של האזור. הוא ייבש את הביצות באמצעות סכר שנבנה באזור אל לחון. פיתוח האזור נמשך בתקופתו של אמנמחת השלישי אשר הקים מערכת השקיה שכללה: תעלות מים, סכרים וסוללות. הפיתוח הפך את האזור לחקלאי. מערכת ההשקיה עבדה על בסיס הזרמת עודפי מים בימי הגאות של הנילוס לאגם מואריס, ובימי השפל זרמו המים לכיוון ההפוך והשקו את השדות. חלק מפיתוח האזור כלל גם את הרחבת מקדש סבכ על ידי אמנמחת הראשון וסנוסר הראשון. סנוסר השני הקים פירמידה. אמנמחת השלישי בנה מבנים רבים נוספים, ביניהם, מקדש נוסף לסובך ואת הפירמידה של חווארה. בתקופת הממלכה החדשה, ירד מעמדה של העיר.

בתקופתו של תלמי השני אשר שלט במצרים במחצית הראשונה של המאה ה-3 לפנה"ס העיר נהנתה מתקופה מחודשת של פריחה. שמה שונה לארסינואה לכבוד אשתו של המלך ארסינואי השנייה אשר הייתה אחותו ואשתו. תלמי השני המשיך בפתוח האזור. האזור היה אתר עלייה לרגל מכל רחבי העולם העתיק. האזור של נוה המדבר פיום היה אחד האזורים הפוריים ביותר במצרים. החקלאות באזור כללה בנוסף לגידול של דגן וירקות גידול של תמרים, תאנים, כרמים, ועוד.

בתקופה הרומית המחוז כונה **גנה של מצרים**. האזור היה אסם התבואה של המזרח הקרוב.

ארכאולוגיה
----------

הממצאים הארכאולגים כוללים מגוון של פירמידות, בתי קברות ושרידים של לבירינת. הארכאולוג האנגלי פלינדרס פיטרי חפר באתר בשנת 1988. ממצאיו כללו את המקדש של סבכ והורוס, פסלים מתקופת הממלכה התיכונה. התפשטות העיר המודרנית פיום הביאה לבניה על רובו של האתר.

קישורים חיצוניים
----------------

ויקישיתוף מדיה וקבצים בנושא **קרוקודילופוליס** בוויקישיתוף
* The History of the Fayoum Oasis in Egypt

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007496643505171
* LCCN: no2003114895
* VIAF: 151615823
* WorldCat (עם VIAF): 151615823

 |
**אלן סוקל** (באנגלית: **Alan David Sokal**) (נולד ב-24 בינואר 1955) הוא פיזיקאי אמריקאי, חבר סגל אוניברסיטת ניו יורק ובסגל אוניברסיטת לונדון. 

סוקל ידוע במיוחד בשל פרשת סוקל, שבה פרסם מאמר בכתב העת Social Text, מגזין פוסטמודרניסטי שאוניברסיטת דיוק מוציאה לאור. 
המאמר נקרא: Transgressing the Boundaries: Towards a Transformative Hermeneutics of Quantum Gravity (בתרגום חופשי – מעבר לגבולות: לקראת פרשנות טרנספורמטיבית של כבידה קוונטית), והיה חסר כל משמעות – אוסף של ציטוטים חסרי משמעות של הוגי דעות פוסט-מודרניסטיים בצירוף שטויות פסבדו-מדעיות.

סוקל פרסם את העובדה שהמאמר היה שקרי (או פרודיה בלשונו), במאמר שפרסם בירחון לינגואה פרנקה. המהומה שנוצרה בעקבות זאת נחשבת לשיאן של מלחמות המדע, ויכוח בין הוגי דעות פוסטמודרניסטיים למדענים והוגי דעות שהתנגדו לפוסט-מודרניזם.

ב-1997 הרחיב סוקל ביחד עם ז'אן בריקמונט, פיזיקאי בלגי, את הביקורת שלו בספר שיצא בצרפת בשם "אינטלקטואלים מתחזים" (Impostures intellectuelles), ובארצות הברית בשם "נונסנס אופנתי" (Fashionable Nonsense) (אנ'). ב-2008 פרסם סוקל ספר נוסף, "מעבר לתרמית" (Beyond the Hoax) (אנ').

קישורים חיצוניים
----------------

ויקישיתוף מדיה וקבצים בנושא **אלן סוקל** בוויקישיתוף
* 

* אתר האינטרנט הרשמי של אלן סוקל

* אלן סוקל, באתר פרויקט הגנאלוגיה במתמטיקה

* אלן סוקל, באתר dblp

* אלן סוקל, באתר גוגל סקולר
* אתרו באוניברסיטת ניו יורק
* אתרו באוניברסיטת לונדון
* המאמר המפורסם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310859305171
* BIBSYS: 98004305
* BNE: XX1380086
* BnF: cb12350131j (data)
* CiNii: DA06442147
* dblp: 65/595
* GND: 120792893
* ICCU: RAVV103695
* ISNI: 0000 0001 0804 7514
* LCCN: n91113123
* MGP: 33056
* NDL: 00810813
* NKC: jo2012696145
* NLA: 35642392
* NLK: KAC201401624
* NSK: 000361647
* NTA: 166108189
* ORCID: 0000-0002-1891-0200
* SUDOC: 032479123
* VIAF: 112465751
* WorldCat: lccn-n91113123

 |
**קלוד אברבנאל** (באנגלית: **Claude Abravanel**;‏ 16 ביולי 1924 - 14 בדצמבר 2012) היה מלחין ישראלי ומוזיקולוג.

קורות חייו
----------

קלוד אברבנאל נולד במונטרה, שווייץ. אביו היה רוקח ואמו זמרת. מגיל צעיר ליווה בפסנתר את אמו במיטב רפרטואר הלידר.

בין השנים 1944–1948 למד תאוריה של המוזיקה ונגינה בפסנתר אצל דינו ליפאטי (Dinu Lipatti) בקונסרבטוריון למוזיקה בז'נבה.

בשנים 1948–1951 למד הלחנה ופסנתר ב-École Normale de Musique בפריס אצל ארתור הונגר (Arthur Honegger) ואיבון לפבור (Yvonne Lefebure).

בשנת 1951 עלה אברבנאל לארץ ומשנת 1952 לימד תאוריה של המוזיקה, הרמוניה וקונטרפונקט באקדמיה למוסיקה ולמחול ע"ש רובין בירושלים.

בשנת 1958 ייסד אברבנאל את ספריית המוזיקה של האקדמיה, וניהל אותה עד לפרישתו ב-1992.

ב-1965 התמנה למנהל מוזיאון כלי הנגינה של האקדמיה וב-1988 ייסד בתוך ספריית האקדמיה את הארכיון למוזיקה ישראלית, וניהל אותו עד 2004.

משנת 1993 שימש אברבנאל ארכיונאי במרכז המוזיקה, הספרייה הלאומית, ירושלים. אברבנאל הלחין מוזיקה תזמורתית, מוזיקה קאמרית, מוזיקה לכלי סולו ושירים.

קלוד אברבנאל נפטר בירושלים ב-14 בדצמבר 2012.

בין יצירותיו
------------

* פרקי תהילים לסופרן ולפסנתר (1960)
* ירושלים לקול ולתזמורת, למילים של יולנד גרסטל (1972)
* אלגיה לקול ולחליל, למילים של נתן יונתן (1975)
* בקשה לחליל ולפסנתר (1981)

קישורים חיצוניים
----------------

* קלוד אברבנאל, דף שער בספרייה הלאומית
* ארכיון קלוד אברבנאל המפורט באתר מרכז המוזיקה של הספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007257306805171
* GND: 1160882770
* ISNI: 0000 0000 5178 0984
* LCCN: no94006105
* NTA: 141118245
* VIAF: 57738809
* WorldCat: lccn-no94006105

 |
**אורז חום** או **אורז מלא** הוא סוג של דגן מלא שבו הוסרה הקליפה החיצונית הבלתי אכילה. סוג זה של אורז נמכר ללא קליפתו החיצונית אך כולל את הסובין ושכבת הנבט שלו, המעניקים לו את צבעו החום.

אורז לבן הוא אותו סוג דגן שבו מוסרים גם הסובין והנבט. אורז אדום, אורז זהוב ואורז שחור (הנקרא גם אורז סגול או אורז אסור) הם סוגים שונים של אותו דגן שבהם יש קליפות חיצוניות בצבעים שונים.

זמן בישול
---------

לרוב, אורז מלא זקוק לזמן בישול ארוך יותר מאורז לבן.

אחסון
-----

יצרני אורז מלא מצהירים על חיי מדף של 6 חודשים, שניתנים להארכה באמצעות איטום הרמטי, קירור או הקפאה.

ערך תזונתי
----------

אורז מלא ארוך מבושל מורכב מ־70% מים, 26% פחמימות, 3% חלבון ו- 1% שומן. ב-100 גרם של אורז מלא מבושל יש 123 קלוריות, והוא משמש כמקור עשיר למנגן (כ-42% מצריכת המנגן היומית המומלצת). בנוסף, הוא משמש גם כמקור למגנזיום, זרחן, ניאצין ותיאמין (11%-17% מהצריכה היומית המומלצת).

ארסן
----

ארסן מצוי בסביבה הטבעית ועלול להימצא בדגנים נפוצים, ביניהם אורז מלא. אף על פי שאורז עשוי לספוג יותר ארסן מדגנים אחרים, אורז נחשב חלק מתזונה מאוזנת. בישול אורז מלא במים חמים יכול להפחית את הארסן הלא אורגני ב־40%-60%, אף על פי שצורת הבישול הזו מפיחתה גם את כמות המיקרונוטריינטים.

קישורים חיצוניים
----------------

ויקישיתוף מדיה וקבצים בנושא **אורז חום** בוויקישיתוף
* Manickavasagan, Annamalai (2017-08-22). Brown Rice. Springer. p. 33. ISBN 9783319590110.

הערות שוליים
------------

1. ↑  "Storage". Usarice.com. Archived from the original on 2012-04-02. Retrieved 2012-05-17.
2. ↑  FoodData Central, fdc.nal.usda.gov
3. ↑  WebMD Editorial Contributors, Health Benefits of Brown Rice, WebMD (באנגלית)
4. ↑  "Arsenic in Food and Dietary Supplements". US Food and Drug Administration. 1 June 2023. Retrieved 26 September 2023.
5. ↑  "What You Can Do to Limit Exposure to Arsenic". US Food and Drug Administration. 27 April 2022. Retrieved 26 September 2023.
**אמיל וייל** (בהונגרית: **Weil Emil**;‏ דומבג'האז, 19 בפברואר 1897 – בודפשט, 2 בנובמבר 1954) היה רופא יהודי-הונגרי, זוכה פרס קושוט (הפרס הממלכתי הגבוה בהונגריה, מקביל לפרס ישראל), פרופסור באוניברסיטה, חבר באספה הלאומית ההונגרית (חבר פרלמנט), שגריר הונגריה בארצות הברית.

קורות חיים
----------

אמיל וייל נולד במשפחה יהודית כבנם של איז'ו וייל, רופא, ושל אירמה מרקוביץ'. הוא השלים את לימודי הרפואה שלו באוניברסיטת ארז'בט בפץ' ב-1924, לאחר שירותו הצבאי במלחמת העולם הראשונה. הוא החל את הקריירה הרפואית שלו כרופא רנטגנולוג-רדיולוג בבית החולים היהודי ברחוב סאבולץ' (כיום שמו המרכז הרפואי הלאומי) של הקהילה היהודית של פשט.

וייל הצטרף לתנועת הפועלים משנת 1928. הוא היה ממייסדי קבוצת הרפואה הסוציאל-דמוקרטית. בתוך הקבוצה, יחד עם שאנדור שנשטיין ופרנץ יאן, הם היוו את האגף הקומוניסטי של הקבוצה.

הוא הצטרף למפלגת הקומוניסטים של הונגריה (KMP) ב-1931. משנת 1932, הוא היה רופא הרנטגן הראשי של בית החולים התעשייתי של תשלובת הפלדה והמתכת מנפרד וייס בצ'פל (בבעלות הברון מנפרד וייס, האיש העשיר והיהודי העשיר בממלכת הונגריה). ב-1936 הוא נידון ל-10 שנות מאסר בגין התארגנות קומוניסטית. (בתוך המפלגה הוא ניהל את המנגנון ואת קשרי העיתונות). הוא בילה יותר מ-9 שנים בבית סוהר. הוא שוחרר בסתיו 1944 וירד למחתרת.

לאחר מלחמת העולם השנייה השתתף בהקמת "האיגוד המקצועי לבריאות רפואית". הוא החיה את העיתונות הרפואית ודגל בהקמת איגוד מקצועי משותף של רופאים ועובדי בריאות, ולאחר מכן הפך למזכיר הכללי של האיגוד המקצועי. וייל היה נשיא המועצה למדעי הבריאות וחבר פרלמנט. הוא השתתף בארגון מניעת מגיפות בבודפשט, וכן בעבודתה של מועצת הבריאות המיוחדת ולאחר מכן המועצה הלאומית לבריאות הציבור. וייל לקח על עצמו תפקיד חשוב במה שנקרא ארגון מחדש סוציאליסטי של מגזר הבריאות ובהכשרה האידאולוגית של העובדים בשטח. בין 1951 לבין 1953 היה שגריר הרפובליקה העממית ההונגרית בוושינגטון. עם חזרתו מוושינגטון ב-1953 קיבל תואר פרופסור באוניברסיטת זמלווייס. באוגוסט 1953 הוקמה המחלקה לבריאות, שעל ניהולו הופקד אמיל וייל, תחילה בדרגת ראש מחלקה כפרופסור חבר, לאחר מכן ב-23 ביוני 1954 מונה כפרופסור מן המניין. וייל מת זמן קצר לאחר מכן (בנובמבר).

אשתו הייתה ד"ר ז'וז'אנה לייכנר.

פרסים והוקרה
------------

* עיטור מסדר ההצטיינות ההונגרי דרג כסף (1947)
* זר הכסף של נשיא הרפובליקה (1948)
* פרס קושוט (1949)

הנצחה
-----

* על שמו נקרא בית החולים ברחוב אוז'וקי בין 1967 ל-1991 ברובע 14 של בודפשט.
* מדליית הזיכרון של אמיל וייל נוסדה לכבודו.

לקריאה נוספת
------------

* אנדראש גרגיי: לקסיקון של רופאים יהודים הונגרים מפורסמים ומצטיינים. בודפשט, הוצאת מכבי, 2001.
* Magyar életrajzi lexikon II. (לקסיקון ביוגרפי הונגרי, עורכת ראשית אגנש קניירש).
* Új magyar életrajzi lexikon VI. (Z–Z). (לקסיקון ביוגרפי חדש ISBN 963-547-414-8)
* אמיל וייל באתר אוניברסיטת זמלוויס :baratikor.semmelweis.hu

ביבליוגרפיה
-----------

* זולטאן סאבו: אמיל וייל ( שבועון רפואי, מס' 46, 1954)
* פאל גגשי קיש : אמיל וייל (שבועון רפואי. 1954. 46)
* אישטוואן שימוניץ': אמיל וייל (שבועון רפואי. 1954. 46)
* אמיל וייל (MTA Department of Biol. and Medical Science Commun. 1956. No. 1 - 3)
* אוסקר רושטאש: אודות אמיל וייל ב-10 שנים למותו. (שבועון רפואי. 1964. מס' 44)

הערות שוליים
------------

1. ↑  Több helyen tévesen Dombegyháza
2. ↑  "Halotti bejegyzése a Budapest XII. kerületi állami halotti akv. 1569/1954. folyószáma alatt". נבדק ב-2021-01-05.
**הוא (בואי כלה)** הוא פזמון שביצעו אחינועם ניני וגיל דור למילות השיר של לאה גולדברג "האוהבים על שפת הים".

רקע
---

בשנת 1987 הוציא אריק איינשטיין את האלבום "על גבול האור" שכלל בין היתר שלושה שירים שהלחין מיקי גבריאלוב לשירי לאה גולדברג. אחד משירים אלה היה "האוהבים על שפת הים", שכתבה בשנת 1955.

שירה של גולדברג עוסק באהבה נכזבת. הוא כולל שני חלקים, תחת הכותרות "הוא" ולאחר מכן "היא" היוצרות דיאלוג בין גבר לאשה. החלק הראשון הולחן על ידי גבריאלוב ומספר שנים לאחר מכן על ידי ניני ודור. בחלק זה פונה אדם לאהובתו המרוחקת ממנו וקורא לה להצטרף אליו. בחלק "היא" מסרבת הבחורה להעתר לבקשתו ועונה לו "לא אבוא".

בשנת 1993 הוציאו אחינועם ניני וגיל דור אלבום הנושא את שמם. הם הלחינו וביצעו את החלק הראשון מתוך שירה של גולדברג. השיר הושמע רבות בחתונות בחלק של לפני הכניסה לחופה, אף שתוכנו הוא אהבה שנכשלה.

במצעד הפזמונים העברי השנתי של רשת ג' לשנת תשנ"ג (1993) דורג השיר במקום ה-29.

קישורים חיצוניים
----------------

* אחינועם ניני וגיל דור- הוא (בואי כלה), סרטון באתר יוטיוב (אורך: 4:39)
* מילות השיר "בואי כלה", באתר שירונט
* לדף השיר באתר הספרייה הלאומית

הערות שוליים
------------

1. ↑  איתמר זהר, למה דווקא שיר על פרידה נהפך ללהיט חתונות, באתר הארץ, 15 במאי 2017
2. ↑  לכי כלה: שירי חופה שהיו פעם להיט, וואלה! מזל-טוב, 2 ביוני 2015
תנין ליד מים ירוקים
פסל של אל התנין סבכ בקבר מצרי
**תנין מערב-אפריקני** (שם מדעי: *Crocodylus suchus*; קרוי גם **תנין המדבר**) הוא מין בסוג תנין שהוגדר על ידי אטיין ז'ופרואה סנט-אילר כמין נפרד מהמין תנין היאור (*C. niloticus*). המחקר שלו לא התקבל על מרבית החוקרים עד לעת האחרונה, בה נבדקו קבוצת גולגולות של תנינים וחידשו את קיום המין הנפרד.[דרוש מקור]

מאפיינים
--------

לתנין זה ישנה לסת מעוגלת מעט יותר מתנין היאור והוא גם כהה יותר בהרבה מקרים. במספר מקומות תנינים אלה יכולים לעמוד בפני יובש ואקלים צחיח על ידי הסתתרות במערות או מתחת לאדמה ותרדמה עד לרדת הגשמים. בשל נוהג זה הם קרויים תניני המדבר, אף שאינם נמצאים בסביבות מדבר אמיתי. הם קטנים יותר מתניני היאור וגם פחות תוקפניים מהם.

מאחר שמין זה פוצל מתנין היאור רק ב-2015 יש לבצע סקרי אוכלוסיות בטבע כדי לקבוע מהו גודלו הממוצע ולהעריך את גודלו המרבי. לפי הביולוג קולין סטיבנסון, בהסתמך על דיווחים מאוכלוסיות במערב אפריקה שנחשבו בעבר לתניני יאור, אורכו המרבי של זכר בוגר הוא כ-4 מטרים (13 רגל) ושל נקבה בוגרת 3 מטרים (9.8 רגל). לפי הערכות אחרות, אורכו הממוצע הוא כ-2.5 מטרים (8.2 רגל).

הם חיים באפריקה שמדרום לסהרה במדינות: מאורטניה, בנין, ניגריה, ניז'ר, קמרון, צ'אד, הרפובליקה המרכז אפריקנית, גינאה המשוונית, סנגל, מאלי, גינאה, גמביה, בורקינה פאסו, גאנה, גבון, טוגו, חוף השנהב, הרפובליקה הדמוקרטית של קונגו, הרפובליקה של קונגו ואוגנדה.

תניני המדבר נחשבו לקדושים בתרבות המצרית הקדומה והאל המצרי סבכ תואר כבעל פני תנין ותואר כעוזר לפוריות, לחוזק ולעוצמה הצבאית וקברי מלכים עוטרו בראשי תנינים.

קישורים חיצוניים
----------------

ויקישיתוף מדיה וקבצים בנושא **תנין מערב-אפריקני** בוויקישיתוף
* תנין מערב-אפריקני, באתר NCBI (באנגלית)
* תנין מערב-אפריקני, באתר האנציקלופדיה של החיים (באנגלית)
* תנין מערב-אפריקני, באתר GBIF (באנגלית)

| תנינאים |
| --- |
| תניניים |
| תנין | תנין אמריקני • תנין אורינוקו • תנין ג'ונסטון • תנין פיליפיני • תנין מורלט • תנין היאור • תנין מערב אפריקני • תנין גינאה החדשה • תנין האלי • תנין הביצות • תנין הים • תנין קובני • תנין סיאמי • תנין בורנאו |    |
| תנין גמדי (סוג ומין יחיד) | תנין גמדי |
| תנין צר-חרטום | תנין צר-חרטום מערב-אפריקני • תנין צר-חרטום מרכז-אפריקני |
| גוויאליים |
| גוויאל הודי (סוג ומין יחיד) | גוויאל הודי |
| גוויאל חקיין (סוג ומין יחיד) | גוויאל חקיין |
| אליגטוריים |
| אליגטורים | 

|  |  |
| --- | --- |
| אליגטור              | אליגטור אמריקני • אליגטור סיני |

 |
| קיימנים | 

|  |  |
| --- | --- |
| קיימן שחור (סוג ומין יחיד) | קיימן שחור |
| קיימן | קיימן ז'קרה • קיימן ממושקף • קיימן רחב-חרטום |
| קיימן גמדי | קיימן גמדי של שניידר • קיימן גמדי של קיוויה |

 |
**איתן גדרון** (נולד ב-26 בדצמבר 1952) הוא מפיק מוזיקלי, בסיסט, מלחין ויזם ישראלי. גדרון הפיק וכתב עשרות אלבומים ושירים ישראליים.

ביוגרפיה
--------

גדרון שירת בלהקת הנח"ל. חבריו לתזמורת היו יהודה עדר (שלימים גם הפך לבעלה של מיקי קם), אריק רודיך, רון פיש ושגיא קרפ, ואילו הסולנים אותם ליווה היו אסתר אלעד, מיכל (מיקי) קם, איציק גייר וגורי סגל. עם סיום תקופת השירות הצטרף ב-1971 לשלישיית מישה סגל. בהרכב היו חברים מישה סגל (סולן), דוד שנן (תופים), יוסי מנחם (יחד עם גדרון על הבס), סוזן דבור ופרן אבני (סולניות משנה). יחד הוציאו שני שירים שזכו להצלחה במצעד הפזמונים של רשת ג', "שיר החרדל" ו"האנשים אשר אהבתי". בשנת 1972 התפרק ההרכב.

ב-1974 הקים עם שלום חנוך, אריאל זילבר, מאיר ישראל ויהודה עדר את להקת תמוז. אלבומה הראשון והיחיד, "סוף עונת התפוזים", יצא לאור ב-23 בפברואר 1976 וכלל כמה להיטים: "ככה את רצית אותי" ו"סוף עונת התפוזים", שדורגו במקומות ה-17 והשביעי בהתאמה במצעד הפזמונים השנתי של רשת ג'. בדומה לשלישיית מישה סגל גם ההרכב הזה התפרק לאחר שנתיים של פעילות.

באוגוסט 1981 יצא השיר "במקום הכי נמוך בתל אביב" לאור, בביצועה של אסתר שמיר ובהפקתו של גדרון. זה רשם את חזרתו לתחום המוזיקה אחרי חמש שנות הפסקה. גדרון המשיך לעבוד עם חברי להקת תמוז לשעבר והפיק את "הנה אנו המיואשים" ו"בחברה להגנת הטבע" של זילבר. בשנת 1985 הפיק יחד עם אלון אולארצ'יק את שיריו "גלים גלים", "או שאתה שר או שלוקחים אותך מפה" (בהשתתפות טנגו), "היא הולכת בדרכים" ו"בא לשכונה בחור חדש".

לאחר קריירת המוזיקה שלו הקים יחד עם ניר לויתן את חברת "גדרון לויתן - ציוד אודיו מקצועי" העוסקת ביבוא ומכירה של ציוד אודיו. גדרון מתגורר בתל אביב ונשוי לשחקנית עירית גדרון.

קישורים חיצוניים
----------------

* איתן גדרון, ברשת החברתית פייסבוק
* איתן גדרון, ברשת החברתית LinkedIn
* איתן גדרון, באתר MusicBrainz (באנגלית)
* איתן גדרון, באתר Discogs (באנגלית)

הערות שוליים
------------

1. ↑  איתן גדרון, פזמונט
2. ↑  שיר החרדל, פזמונט
3. ↑  האנשים אשר אהבתי, פזמונט
4. ↑  ככה את רצית אותי, פזמונט
5. ↑  סוף עונת התפוזים, פזמונט
6. ↑  במקום הכי נמוך בתל אביב, פזמונט
7. ↑  בחברה להגנת הטבע, פזמונט
8. ↑  הנה אנו המיואשים, פזמונט
9. ↑  גלים גלים, פזמונט
10. ↑  או שאתה שר או שלוקחים אותך מפה, פזמונט
11. ↑  היא הולכת בדרכים, פזמונט
12. ↑  בא לשכונה בחור חדש, פזמונט
13. ↑  גדרון / לויתן, אתר הבית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299388905171
* ISNI: 0000 0004 0227 518X
* MusicBrainz: 6fcdb5f9-7602-4176-a6b2-f5e6f97e5ff7
* VIAF: 297811551
* WorldCat (עם VIAF): 297811551

 |
**הרטבה** היא שיטת בישול בה המזון נמשח בנוזלים במהלך הבישול.

עקרונות השיטה
-------------

בשיטת ההרטבה, תוך כדי בישול המזון נוצקים או מוברשים עליו נוזלים. הנוזלים הללו יכולים להיות רוטב, מרינדה בה הוא שהה לפני הבישול, חמאה מומסת או שומן אחר, נוזלים שניגרו מהמזון, ציר וכדומה.

בצליה במנגל מזון מורטב בנוזלים שהוכנו מראש. בצליה בתנור או בטיגון על גבי מחבת, ניתן להרטיב את המזון בנוזלים שנאגרים במחבת או בכלי בו הוא הונח.

ההרטבה מתבצעת באמצעות יציקת הנוזלים מלמעלה, או הברשתם. ניתן להשתמש גם במשאבת נוזלים (באסטר, **baste**- להרטיב בשר או מזון אחר בזמן הבישול), הכוללת מיכל אגירה קטן לנוזלים ומברשת, כדי לטפטף או להבריש את הנוזל על האוכל.

שימושים
-------

 באסטר (מטפטף או מרטיב). קצה הגומי הגמיש של הבסטר (בז' בתמונה)
הרטבה היא שיטה המשמשת לרוב בצליית תרנגול הודו, חזיר, עוף, ברווז ובשר בקר (כולל אומצה), אך ניתן ליישם אותה כמעט על כל סוג של בשר.

השיטה שימושית בצלייה במנגל, רוטיסרי, צלייה בתנור, טיגון במחבת ובשיטות הכנת בשר אחרות בהן הבשר מחומם חימום איטי לאורך זמן. ההרטבה שומרת על לחות הבשר ומעניקה טעם נוסף במידה ונעשית בנוזל חיצוני. 

השיטה מומלצת בעיקר למנות שטעמן מתון, אך מוגשות עם רטבים המספקים להן טעם משלים או משתלט, למשל עוף ציידים.

ביצוע לא נכון של הרטבה עשוי להוביל למעשה לבעיה שהיא נועדה למנוע: אובדן לא רצוי של הלחות (התייבשות) של הבשר, בגלל פתיחות תכופות של דלת התנור, המובילות לאובדן חום ולחות בתא האפיה ולאידוי מוגבר ממשטחי הבשר.

### חלופות

חלופות אחרות כוללות מתן זמן בישול ממושך יותר, מתן כמויות מוגברות של מיצים, ציפוי הבשר בפירות עשירים בלחות או שימוש בנתחי בשר עשירים בשומן, כגון בייקון, או בשומן גולמי, הנחת פירות וירקות עשירים בלחות סביב הבשרים לבישול.

קישורים חיצוניים
----------------

* איך דברים עובדים - הרטבה

הערות שוליים
------------

1. ↑  "The science behind cooking a delicious Thanksgiving meal". *UAB News*.
2. ↑  Christian Rach: *Das Kochgesetzbuch.* Edel:Books, ISBN 978-3-841-90039-5. § 121.
3. ↑  Hallinan, Bridget. "How to Make the Juiciest Thanksgiving Turkey". *Food & Wine* (באנגלית).
4. ↑  DeMello, Lauren (21 בינואר 2022). "Tips And Tricks For Cooking The Best Medium-Rare Steak". *Mashed.com*. `{{cite news}}`:  (עזרה)